b'\n_START_ARTICLE_\nAkademski pevski zbor Alojzij Mav\n_START_PARAGRAPH_\nAkademski pevski zbor Alojzij Mav je \xc5\xa1tudentski pevski zbor, ki deluje od leta 1978. Imenuje se po skladatelju duhovne glasbe Alojziju Mavu. Zbor sestavljajo mladi pevci, ve\xc4\x8dinoma \xc5\xa1tudentje in mlaj\xc5\xa1i izobra\xc5\xbeenci, ki prihajajo iz vse Slovenije. Zbor je sprva sooblikoval bogoslu\xc5\xbeje pri ve\xc4\x8dernih ma\xc5\xa1ah v cerkvi Marijinega oznanjenja na Tromostovju v Ljubljani. Sedaj zbor sooblikuje nekatere ma\xc5\xa1e in deluje v cerkvi sv. Jakoba (Gornji trg) v Ljubljani. V vseh letih obstoja zbor prepeva tako cerkveno kot tudi posvetno glasbo doma\xc4\x8dih in tujih skladateljev. Zbor se posve\xc4\x8da tudi negovanju ljudske pesmi. Zbor nastopa po Sloveniji, v zamejstvu in tudi v tujini.\n_START_SECTION_\nPoslanstvo\n_START_PARAGRAPH_\nPoslanstvo zbora je oznanjanje Bo\xc5\xbeje besede s pomo\xc4\x8djo glasbe. Pomembno poslanstvo zbora je tudi prena\xc5\xa1anje ljubezni do petja na mlaj\xc5\xa1e rodove.\n_START_SECTION_\nDejavnosti\n_START_PARAGRAPH_\nPevske vaje imajo redno vsak torek od 19:00 do 22:00. Po potrebi organizirajo tudi intenzivne pevske vikende. Pred pomembnej\xc5\xa1imi nastopi imajo vaje tudi pogosteje. Pevske vaje so brezpla\xc4\x8dne, prispevati pa je potrebno za intenzivne pevske vikende ter prvomajske izlete.\n_START_SECTION_\nProjekti\n_START_PARAGRAPH_\nVsako leto izvedejo letni koncert. Ob\xc4\x8dasno pojejo pri nedeljskih ve\xc4\x8dernih ma\xc5\xa1ah in porokah prijateljev. Tradicionalno se udele\xc5\xbeujejo Revije ljubljanskih pevskih zborov v \xc5\xa0kofijski gimnaziji v Ljubljani. Za prvomajske praznike z zborom odpotujejo v tujino, kjer tudi organizirajo manj\xc5\xa1i koncert.\n_START_SECTION_\nMoto\n_START_PARAGRAPH_\nKjer je resni\xc4\x8dna ljubezen, tam sam Bog prebiva.'